Lennart Damsbo-Andersen (S), 2010-12-16:
Med det her lovforslag demonstrerer regeringen så endnu en gang, at man ikke tager den sociale ulighed alvorligt.
Igen ser vi, hvordan regeringen og Dansk Folkeparti bidrager til en dyb social kløft i befolkningen – en kløft, som kun er blevet gravet dybere de seneste 9 år.
Vi Socialdemokrater kan ikke stemme for et forslag, som er blottet for solidaritet og medmenneskelighed.
Lovforslaget fordobler nemlig beskæftigelseskravet til sygedagpenge fra 13 uger til 26 uger, og man afskaffer retten til sygedagpenge på søgnehelligdage.
Regeringen og Dansk Folkeparti rammer endnu en gang de svageste i samfundet.
Endnu en gang er det lønmodtageren, ungarbejderen og den ufaglærte, som må bøde for regeringens skattelettelser, og endnu en gang må den svageste del af befolkningen se Dansk Folkeparti i rollen som dem, der tager fra de fattige og giver til de rige.
Det var i hvert fald en noget tynget hr. Bent Bøgsted, som stod her på talerstolen ved førstebehandlingen med armene bundet godt op på ryggen og ude af stand til at se os og befolkningen i øjnene.
Han måtte indrømme, at regeringen har kigget dybt i rodekassen for at finde dette lovforslag.
Så jeg er nødt til at spørge Dansk Folkeparti med jer her i salen og tv-seerne som vidne: Hvor langt er Dansk Folkeparti villige til at gå for magten på de svages bekostning?
Jeg kan se, at hr. Bent Bøgsted ikke er til stede og ikke kan komme her op.
Så kan jeg spørge, om der er en anden, der vil komme herop og forklare – jo, hr. Bent Bøgsted er her alligevel: Hvor langt vil Dansk Folkeparti gå for magten?
Det er en skandale, at de svageste i samfundet endnu en gang får regningen for regeringens skattelettelser og forfejlede arbejdsmarkedspolitik.
Og det er nok ved at gå op for de fleste, at de aftaler, der handles af mellem regeringen og Dansk Folkeparti, berører menneskeskæbner, som i forvejen har minus på kontoen, og som intet har at handle med.
Regeringen og Dansk Folkeparti vælger bevidst at sende regningen videre til de syge i stedet for selv at tage ansvar for deres gerninger og aflevere regningen hos os her i salen og de andre, der har levet fedt af regeringens uansvarlige politik.
Det er sjældent, at jeg får lov til at bruge min håndværksmæssige baggrund som tømrer her i Folketinget, men efter min vurdering er det hus, som regeringen og Dansk Folkeparti har bygget op gennem de sidste 9 år ved magten, fuldstændig faldefærdigt: vand i kælderen, svamp i væggene og hul i taget.
Det her lovforslag ændrer ikke ved tilstandsrapporten, og det ændrer desværre heller ikke ved den udvikling, vi har set på det seneste, hvor regeringen og Dansk Folkeparti går efter struben på almindelige danskere med en halvering af dagpengeperioden, øgede krav til optagelse i a-kassen og nu en fordobling af beskæftigelseskravet til sygedagpenge.
Regeringen og Dansk Folkeparti skaber et samfund bestående af A- og B-mennesker.
A-menneskene er regeringens velbjærgede rygrad i toppen af dansk erhvervsliv, og B-menneskene er dem, der har svært ved at bide sig fast i tilværelsen og skabe sig et godt arbejdsliv.
Og det ville klæde Dansk Folkeparti at komme herop og tage ansvar for deres politik i stedet for at fortsætte med at bilde vælgerne ind, at de er de svages beskyttere.